钦定古今图书集成/理学汇编/学行典/第245卷 > 吴承裕
## 钦定古今图书集成/理学汇编/学行典/第245卷 > 吴承裕

按《宜兴县志》：“吴承裕，唐谏议大夫吴兢裔也。吴氏有
祠，在兢墓侧。吴氏中衰，祭祀疏缺，祠门与道人居。初
悬大士画像，既易塑像，复遍塑诸佛像，居然兰若，虽
吴氏亦忘其为祠矣。承裕心伤久之，念无可与语者，
乃决计独为迁诸佛而复祠焉。先以米五石施慧光
寺，嘱曰：‘夜有所寄，门毋扃’。”薄暮系三舟子僻港，而密
戒佃仆数十人，二鼓齐集，犒酒食，率之入祠，命移佛
像入舟。道人旁阻，扃之于室。三舟满载，乃以道人送
至慧光。而佛之未迁者尚多，悉出诸田陌。有伽蓝者
众数神之，皆心恐，举不能动。承裕数之曰：“尔既正直
有灵，奈何欲占我直笔公地？”一掇而起，于是奉列祖
神像，就位设祭，键门而退。村人及族中佞佛者，晨聚
而大诟，谓而“灭香火为阴宅耶？”承裕不与辩。徐延入
祠，则祖像俨然，南面，几筵香烛毕陈，众皆称服。是日
有农人夙出，见陌间神像累累，惊悸发病。承裕别构
三楹安之，众益叹服。承裕为人正直有才略，好行其
德。万历庚子岁饥，捐米三百石，给散有方，民赖以济。
邑中起承云塔。工人“筑基，须麦芒十斛，仲冬无觅处。”
一吏试求之，承裕果得。其治家精密如此。